ToekomsVenster: Die groter konsertFoto: Bruno Cervera/Unsplash Die tyd van die jaar is dit die ene bedrywigheid by die kleuterskole in ons omgewing. Die een na die ander konsert word aangebied en prysuitdelings vind plaas. Kompleet met gradedag word van die voorskoolse outjies afskeid geneem. Die groot mens wêreld lê en wag. Verbeeldingryke inhoud word skouspelagtig aangebied. Die konsert wat ek pas bygewoon het, het ŉ reis om die wêreld onderneem. Die hele saal was soos die binnekant van ŉ vliegtuig ingeruim en vliegtuigkoekies en water is op elke sitplek gesit. Van die babas af tot by kleuterskoolverlaters het elkeen ŉ beurt gekry. Kompleet met flitsende ligte, polsende musiek, bewegende kameras, vertelling en kostuums is die entoesiastiese gehoor op reis geneem. Namate die deelnemers groter word verstaan hulle die hele konsert se gedagte. Die kleiner outjies vergaap hulle aan die handwaaiende en soentjie gooiende gehoor. Dit is ŉ gesig van ŉ ander wêreld. Oupas en oumas, mammas en pappas, vriende en familie is almal daar. Die konsert is glad oor drie aande aangebied omdat daar soveel belangstelling was. Ek wou voorstel dat hulle die kamera wat die konsert afneem (ouers koop mos die DVD en spog by al wat mens is) die gehoor afneem eerder as die mooi kinders. Dit is ŉ gesig om te sien. Jy moet pal aan iemand se klere trek om hulle te kry sit voor jou. Die gesigte straal, kindjie se naam word hardop uitgeroep, groete word gedeel soos bedelaars op straathoeke (hulle het mos so ŉ kenmerkende handbeweging). Selfone neem foto’s en videogrepe ongeag die beperking op sulke opnames. “Dit is my kind daai,” wil die ouers uitroep. “Is hy nie net die beste ding sedert mieliepap nie?” Voel God se oor sy kinders? Geen twyfel nie.